Slovenski pesnik France Prešeren je v svojih verzih večkrat uporabljal izraz Parnas:

**SONETNI VENEC (6/14)**

Cel čas so blagih sapic pogrešvále,

od tebe, drage deklice prevzetne,

prinesle niso božicam prijetne,

ki bi bila jih oživela, hvale.

Bile so v strahu, de boš tí, de zale

Slovenke nemško govorít' umetne,

jih bote, ker s Parnasa so očetne

dežele, morebiti zaničvále.

Kaméne naše zapušene božce,

samice so pozabljene žalvále,

le tujke so častile Kranjcov množce.

Cvetlice naše poezije stale

do zdéj so vrh snežnikov redke rožce,

obdajale so utrjene jih skale.

**SONETNI VENEC 9/14**

Izdíhljaji, solzé so jih redile

s Parnasa moj’ga rožice prič’joče:

solzé ’z ljubezni so do tebe vroče,

iz domovinske so ljubezni lile.

Skeleče misli, da Slovenec mile

ne ljubi matere vanj upajoče,

da tebe zame vneti ni mogoče,

z britkostjo so srcé mi napolnile.

Željé rodile so prehrepeneče,

da s tvojim moje bi ime slovelo,

domače pesmi milo se glaseče;

željé, da zbúdil bi slovenšč’no celo,

da bi vrnili k nam se časi sreče,

jim moč so dale rasti neveselo.

**GLOSA**

"Slep je, kdor se s petjam vkvarja,

Kranjec moj mu osle kaže;

pevcu vedno sreča laže,

on živi, umrje brez dnarja."

Le začniva pri Homeri,

prosil reva dni je stare;

mraz Ovidja v Pontu tare;

drugih pevcov zgodbe beri:

nam spričuje Alighieri,

káko sreča pevce udarja;

nam spričujeta pisarja

Luzijade, Don Kihota,

kákošne Parnasa pota -

slep je, kdor se s petjam vkvarja.

Káj Petrarkov, káj nam Tasov

treba pevcov je prijetnih?

slišim od butic neukretnih

prašat zdanjih, prednjih časov.

Kómur mar prijetnih glasov

pesem, ki pojó Matjaže,

boje krog hrvaške straže,

mar, kar pevec pel Ilirje,

mar Čebel'ce roji štirje,

Kranjec moj mu osle kaže.

Lani je slepar starino

še prodajal, nosil škatle,

meril platno, trak na vatle,

letos kupi si grajšino.

Naj gre pevec v daljno Kino,

še naprej se pot mu kaže,

naj si s tinto prste maže,

naj ljubezen si obeta,

vneti lepega dekleta,

pevcu vedno sreča laže.

Vender peti on ne jenja;

grab'te dnarje vkup gotove,

kupovájte si gradove,

v njih živite brez trpljénja!

Koder se nebo razpenja,

grad je pevca brez vratarja,

v njem zlatnina čista zarja,

srebrnina rosa trave,

s tem posestvam brez težave

on živi, umrje brez dnarja.